Templomszentelés Pécelen

Régóta várt nap érkezett el a Pécelen és környékén élő görögkatolikus hívek számára: november 28-án szombaton Fülöp érsek atya fölszentelte a nemrégiben elkészült épületet templommá. A területen korábban fogorvosi rendelő állt, mely az építkezés megkezdésekor alkalmatlannak bizonyult az átépítésre, így le kellett bontani, és az alapoktól új épületet építeni.

Hosszú, és olykor nehézségektől és kihívásoktól sem mentes időszak előzte meg a szentelést, de a mai ünnepen megtapasztalhattuk, hogy Istennek vannak rendkívüli útjai ahhoz, hogy ilyen gyümölcsök is megteremjenek, és hogy az embernek mindig érdemes vállalnia a küzdelmet és a nehézségekkel való szembenézést is Isten ügyéért.

Szép számmal gyűltek össze hívek és papok az ország megannyi szögletéből, hogy együtt ünnepeljenek a péceliekkel és a templomra nagylelkű adományokat adó építtetőkkel. A hűvös, esős november végi időjárásban alig vártuk, hogy bejussunk a templomba, melyet a sok hívő a szertartás végére kellően be is melegített. Bízunk benne, hogy a péceliekben megmarad, és növekszik ez a vágy, hogy ugyanígy vágyjanak a templomba, és megtapasztalják, hogy az Isten színe előtt közösen töltött idő átmelegíti a szívünket, lelkünket, és igazi emberi közösséggé formál bennünket.